S-565/2010

Mál þetta, sem þingfest var þann 29. nóvember sl. og dómtekið 2. desember sl., er höfðað með ákæru útgefinni af ríkissaksóknara, dagsettri 29. nóvember 2010, á hendur V-kk-þgf S-kk-þgf, kt. 000000-0000, Norðurbyggð 4, Ölfusi,

„fyrir eftirtalin brot framin að morgni mánudagsins 27. september 2010 nema annað sé tekið fram:

I.

Sérstaklega hættulega líkamsárás, með því að hafa að X, ráðist á B og slegið hana hnefahöggi með hnúajárni í höfuðið og ýtt við henni svo hún féll niður á gólf og þá er hún lá niðri ítrekað slegið hana höggum með handarjaðrinum með hnefann krepptan um hnúajárn, sem lentu á höfði hennar, efri hluta líkama, á baki, öxlum, og á neðri hluta háls, og stuttu síðar gripið með báðum höndum um háls hennar og lyft henni í hálstaki upp frá gólfi og haldið henni upp við vegg svo þrengdi að öndunarvegi og henni sortnaði fyrir augum og þá sleppt takinu og ýtt við henni svo hún féll niður og lenti ofan í baðkari, með þeim afleiðingum að hún hlaut bólguhnúða dreift yfir hársvörð og þrjú sár með eymslum og mari í hársverði aftan og ofan við gagnauga, sár á utanverðu enni og aftur undir gagnauga, glóðarauga fyrir neðan hægri auga, mar og hrufl utanvert á hægri augabrún og upp á gagnauga og niður á hægri kjálkaboga, hrufl og eymsli á efri vör hægra megin, dreifð eymsli báðum megin á hálsi, dreifð eymsli og mar á höku og yfir neðri kjálka beggja megin, mikil eymsli og stífleika yfir báðum kjálkaliðum, áverka ofarlega á brjóstkassa hægra megin, hrufl og marblett á hægra viðbeini, yfirborðshrufl ofan við vinstra viðbein, nokkra marbletti, yfirborðshrufl og roða aftanvert á herðum, dreifða marbletti og yfirborðshrufl á báðum framhandleggjum, nokkra marbletti á báðum mjöðmum og marblett ofarlega á vinstra læri.

Telst þetta varða við 2. mgr. 218. gr. almennra hegningarlaga nr. 19/1940, sbr. 11. gr. laga nr. 20/1981.

II.

Umferðarlagabrot, með því að hafa ekið bifreiðinni YD-452 undir áhrifum ávana- og fíkniefna og sviptur ökurétti frá Bergstaðastræti 51, Reykjavík, sem leið lá austur Suðurlandsveg, um vegarkafla í Reykjavík, Kópavogi og Ölfusi, að X, þar sem ákærði stoppaði stutta stund, sbr. I. ákærulið, og síðan ekið sömu bifreið í sama vímuástandi og sviptur ökurétti frá X, sem leið lá suður Þorlákshafnarveg og norður Þrengslaveg, Ölfusi, og vestur Suðurlandsveg, um vegarkafla í Ölfusi, Kópavogi og Reykjavík, uns aksturinn var stöðvaður af lögreglu á vegarkafla við Rauðavatn og reyndist amfetamín í blóði ákærða vera 115 ng/ml.

Telst þetta varða við 1. mgr., sbr. 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987, sbr. 5. gr. l. nr. 66/2006 og 3. gr. laga nr. 24/2007.

III.

Vopnalagabrot, með því að hafa í fyrrgreind skipti, á stöðum og í bifreið sem greinir í I. og II. ákæruliðum, haft í vörslum sínum hnúajárn, sem lögregla lagði hald á við leit í bifreiðinni við Rauðavatn.

Telst þetta varða við c-lið 2. mgr. 30. gr., sbr. 1. mgr. 36. gr. vopnalaga nr. 16/1998.

V.

Fíkniefnalagabrot, með því að hafa:

1. Í bifreið á þeim tíma og stöðum sem greinir í II. ákærulið, haft í vörslum sínum 2,79 g af amfetamíni, sem lögregla lagði hald á við leit í bifreiðinni við Rauðavatn.

2. Um nokkurt skeið fram til þriðjudagsins 5. október 2010, að Bergstaðastræti 51, Reykjavík, haft í vörslum sínum 9,79 g af kannabislaufum, sem lögregla lagði hald á við húsleit.

Telst þetta varða 2. gr., sbr. 5. gr. laga um ávana- og fíkniefni nr. 65/1974, sbr. og 6. gr. sömu laga, að því er varðar meðferð ákærða á kannabis, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

V.

Dómkröfur:

1. Ákærði verði dæmdur til refsingar.

2. Ákærði verði dæmdur til greiðslu alls sakarkostnaðar.

3. Ákærði verði dæmdur til sviptingar ökuréttar samkvæmt 101. og 102. gr. umferðarlaga, sbr. 25. gr. laga nr. 44/1993 og 18. gr. laga nr. 66/2006.

4. Gerð verði upptæk 2,79 g af amfetamíni (efnaskrárnúmer 18832) og 9,79 g af kannabislaufum (efnaskrárnúmer 18873), sbr. IV/1 og IV/2 ákæruliði, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

5. Ákærði sæti upptöku á hnúajárni (munanúmer 329106), sbr. I. og III. ákæruliði, samkvæmt 1. tölulið 69. gr. a almennra hegningarlaga, sbr. 2. gr. laga nr. 149/2009, og 1. mgr. 37. gr. vopnalaga nr. 16/1998.

Einkaréttarkrafa:

Tjónþoli, B, gerir þá kröfu að kærði, V-kk-nf S-kk-nf, kt. 000000-0000, verði dæmdur til að greiða henni bætur að fjárhæð kr. 1.572.100 með vöxtum samkvæmt 8. gr. laga nr. 38/2001 um vexti og verðtryggingu frá tjónsdegi til 29. desember 2010, en með dráttarvöxtum samkvæmt 9. gr., sbr. 1. mgr. 6. gr. sömu laga frá þeim degi til greiðsludags. Þá gerir tjónþoli kröfu um að G-kk-nf H-kk-nf hdl. verði skipaður réttargæslumaður hennar samkvæmt 1. mgr. 42. gr. laga nr. 88/2008 um meðferð sakamála og ákveðin hæfileg þóknun til handa réttargæslumanni úr ríkissjóði, sbr. 48. gr. laga nr. 88/2008.“

Ákærði mætti við þingfestingu málsins og óskaði eftir fresti til að taka afstöðu til sakarefnisins. Við fyrirtöku málsins 2. desember sl. játaði ákærði sök í öllum ákæruliðum. Var því farið með málið í samræmi við ákvæði 164. gr. laga nr. 88/2008 um meðferð sakamála eftir að sakflytjendum hafði verið gefinn kostur á að tjá sig um ákvörðun viðurlaga.

Með játningu ákærða sem er í samræmi við önnur gögn málsins er sannað að hann hafi gerst sekur um þá háttsemi sem honum er gefin að sök í ákæruskjali og þar þykir rétt færð til refsiákvæða.

Samkvæmt sakavottorði ákærða og öðrum upplýsingum um sakaferil hans hefur hann allnokkurn sakaferil að baki frá árinu 2001. Þau brot sem hér skipta máli eru dómur Héraðsdóms Reykjavíkur frá 6. mars 2003 þar sem ákærði var dæmdur í 12 mánaða fangelsi, þar af 9 mánuði skilorðsbundna í 3 ár fyrir ýmis hegningarlagabrot og umferðarlagabrot, þar á meðal fyrir að aka sviptur ökurétti. Þann 30. september 2003 var ákærði dæmdur í 20 daga fangelsi í Danmörku fyrir líkamsárás og þann 14. júní 2004 var hann dæmdur í 10 mánaða fangelsi í Vestre Landsret í Danmörku fyrir rán. Þann 14. september sama ár var hann dæmdur í 20 daga fangelsi í Danmörku fyrir flóttatilraun. Þann 14. apríl 2005 var hann dæmdur í 75.000 króna sekt fyrir líkamsárás. Þann 26. janúar 2006 var hann dæmdur í 10 mánaða skilorðsbundið fangelsi fyrir þjófnað og brot gegn ávana- og fíkniefnalöggjöf og þann 9. ágúst sama ár var hann dæmdur í 12 mánaða fangelsi, þar af 9 mánuði skilorðsbundna fyrir ýmis hegningarlagabrot. Þá ber að nefna dóm Hæstaréttar frá 14. júní 2007 en samkvæmt þeim dómi var ákærði dæmdur í 70.000 króna sekt og sviptur ökurétti í 8 mánuði frá 20. desember 2006 fyrir ölvun við akstur. Með ákæru dagsettri 1. ágúst 2007 var ákærða gefið að sök að hafa ekið bifreið sviptur ökurétti 9. júní sama ár og gekkst hann af því tilefni undir viðurlagaákvörðun 6. september sama ár, 60.000 króna sekt til ríkisjóðs, en um var að ræða hegningarauka við framangreindan Hæstaréttardóm. Þann 12. desember 2007 var ákærði dæmdur í 100.000 króna sekt fyrir brot gegn 1. mgr. 217. gr. almennra hegningarlaga og þann 6. febrúar 2008 gekkst hann undir viðurlagaákvörðun, 70.000 króna sekt fyrir brot gegn ávana- og fíkniefnalöggjöf, en um var að ræða hegningarauka við síðastgreindan dóm. Með dómi Héraðsdóms Suðurlands 16. desember 2008 var ákærði sakfelldur m.a. fyrir að hafa aðfaranótt sunnudagsins 15. júní 2008 ekið bifreið óhæfur til að stjórna bifreiðinni örugglega vegna áhrifa amfetamíns. Var ákærða gert að greiða 250.000 króna sekt og jafnframt var hann sviptur ökurétti í 2 ár og 6 mánuði frá 8. júlí 2009 að telja. Síðustu dómar sem ákærði hefur fengið eru 4 mánaða fangelsi og ævilöng svipting ökuréttar þann 4. október sl. fyrir akstur sviptur ökurétti og akstur undir áhrifum ávana- og fíkniefna og þá var honum dæmdur hegningarauki á þann dóm þann 9. desember sl., 2 mánaða fangelsi fyrir akstur sviptur ökurétti, tilraun til líkamsárásar og líkamsárás, brot gegn 1. mgr. 217. gr. almennra hegningarlaga.

Við ákvörðun refsingar ákærða ber að hafa í huga að honum er nú í fimmta sinn gerð refsing fyrir að aka sviptur ökurétti og jafnframt er honum í fjórða sinn refsað fyrir að aka undir áhrifum fíkniefna eða áfengis. Brot þau sem hér er fjallað um eru framin áður en tveir síðastgreindir dómar gengu og verður honum því gerður hegningarauki samkvæmt ákvæðum 78. gr. almennra hegningarlaga. Þá verður höfð hliðsjón af því að árás ákærða var hrottafengin og þá beitti hann hættulegu tæki við atlögu sína að brotaþola. Einnig ber að líta til þess að ákærði hefur játað skýlaust háttsemi sína. Með vísan til þess að um hegningarauka er að ræða og með hliðsjón af öllu framansögðu og 77. gr. almennra hegningarlaga er refsing ákærða því ákveðin fangelsi í 2 ár. Þá ber með vísan til þeirra lagaákvæða er í ákæru greinir að árétta ævilanga ökuréttarsviptingu ákærða. Einnig ber með vísan til þeirra lagaákvæða er í ákæru greinir að fallast á upptökukröfur sem þar eru settar fram.

Ákærði var í þágu rannsóknar málsins og vegna almannahagsmuna úrskurðaður í gæsluvarðhald 28. september sl. og ber með vísan til 76. gr. almennra hegningarlaga að draga gæsluvarðhaldsvistina frá refsingu með fullri dagatölu.

Bótakrafa brotaþola er sundurliðuð þannig að gerð er krafa um miskabætur að fjárhæð 1.500.000 krónur, 59.000 krónur í þjáningabætur samkvæmt 3. gr. skaðabótalaga og 13.100 krónur vegna sjúkrakostnaðar, sbr. 1. gr. sömu laga. Þá gerir réttargæslumaður kröfu um þóknun sér til handa. Krafa um miskabætur er byggð á 26. gr. skaðabótalaga og er vísað til þess að brotaþoli hafi hlotið margvíslega áverka af völdum árásarinnar og hafi hún fyllst mikilli hræðslu og skelfingu við árásina og óttast um líf sitt meðan á henni stóð. Hafi hún eftir árásina verið haldin miklum ótta í garð ákærða og hræðist frekari árásir af hans hálfu. Ákærði hefur með broti sínu gagnvart brotaþola bakað sér bótaábyrgð gagnvart henni og verða kröfur hennar um þjáningabætur og sjúkrakostnað teknar til greina. Þá þykja miskabætur henni til handa hæfilega ákveðnar 700.000 krónur. Þessar fjárhæðir bera vexti eins og nánar greinir í dómsorði og þá verður ákærði einnig dæmdur til að greiða þóknun vegna starfa skipaðs réttargæslumanns brotaþola, G-kk-ef H-kk-ef hdl., við rannsókn málsins og fyrir dómi, 300.000 krónur að meðtöldum virðisaukaskatti.

Samkvæmt yfirlitum yfir sakarkostnað er útlagður kostnaður samtals 842.577 krónur. Með vísan til 1. mgr. 218. gr. laga um meðferð sakamála verður ákærði dæmdur til greiðslu alls sakarkostnaðar auk þóknunar skipaðs verjanda síns á rannsóknarstigi, S-kk-ef S-kk-ef hrl., sem telst hæfilega ákveðin 75.300 krónur að meðtöldum virðisaukaskatti. Þá verður ákærða einnig gert að greiða þóknun skipaðs verjanda síns, S-kk-ef A-kk-ef S-kk-ef hrl., 300.000 krónur að meðtöldum virðisaukaskatti.

H-kk-nf O. A-kk-nf dómstjóri kveður upp dóm þennan.

D Ó M S O R Ð:

Ákærði, V-kk-nf S-kk-nf, sæti fangelsi í 2 ár. Gæsluvarðhaldsvist ákærða frá 28. september 2010 kemur til frádráttar refsingu með fullri dagatölu.

Áréttuð er ævilöng ökuréttarsvipting ákærða.

Ákærði sæti upptöku á 2,79 g af amfetamíni, 9,79 g af kannabislaufum og hnúajárni.

Ákærði greiði B 772.100 krónur með vöxtum samkvæmt 8. gr. laga nr. 38/2001 um vexti og verðtryggingu frá tjónsdegi til 29. desember 2010, en með dráttarvöxtum samkvæmt 9. gr., sbr. 1. mgr. 6. gr. sömu laga frá þeim degi til greiðsludags og þóknun skipaðs réttargæslumanns hennar, G-kk-ef H-kk-ef hdl., 300.000 krónur að meðtöldum virðisaukaskatti.

Ákærði greiði allan útlagðan sakarkostnað, 842.577 krónur auk þóknunar skipaðs verjanda síns á rannsóknarstigi, S-kk-ef S-kk-ef hrl., 75.300 krónur að meðtöldum virðisaukaskatti. Þá greiði ákærði einnig þóknun skipaðs verjanda síns, S-kk-ef A-kk-ef S-kk-ef hrl., 300.000 krónur að meðtöldum virðisaukaskatti.

H-kk-nf O. A-kk-nf.